Deși brașovenii își făceau speranțe că vor ajunge să plătească mai puțin pentru apa potabilă, după ce Guvernul a anunțat că analizează posibilitatea reducerii TVA la 9% și la consumul de apă, începând din 2016, Compania Apa le dă o veste tristă. De la 1 iulie, apa care curge la robinete va fi mai scumpă, compania obținând aviz favorabil din partea Autorităţii Naţionale de Reglementare a Serviciilor Comunitare (ANRSC) pentru a indexa tarifele cu aproape 6%, în conformitate cu un anunț publicat în presa locală.

Astfel, pe factură, metrul cub de apă (în care este inclus și serviciul de canalizare și epurare ape uzate) va fi taxat cu 7,8 lei (1,75 euro – n. red), de la 7,37, cât este în prezent, respectiv o majorare totală de 43 de bani. În prezent, metrul cub de apă costă 4,36 de lei, iar de la 1 iulie va fi taxat cu 4,61 de lei, iar cel de canalizare este de 3,01 lei și va fi taxat cu 3,19 de lei. Prețuri majorate la apă vor plăti și localnicii din Rupea, Hărman, Sânpetru, Săcele, Ghimbav, Bod, Hălchiu, Apața, Prejmer, Hoghiz, Homorod și Codlea, unde operator este tot Compania Apa Brașov. În localitățile unde este canalizare, de asemenea, localnicii vor mai plăti în plus cei 3,19 lei pe fiecare metru cub de apă consumat, ajungând la prețul final de 7,8 lei/mc.

De ce crește prețul apei?

Anul trecut, într-o ședință a Comitetului pentru Persoane Vârstnice din cadrul Prefecturii Brașov, după ce reprezentanții acestuia au cerut socoteală Companiei pentru majorările repetate ale prețului apei, oficialii Apa au explicat că „tarifele sunt prevăzute în documentele de finanţare şi sunt luate în calcul o serie de criterii”. Respectiv, cu alte cuvinte, Uniunea Europeană obligă Compania Apa să majoreze preţul apei și al serviciilor de canal, ţinând cont că are în derulare câteva proiecte cu finanţare europeană nerambursabilă de modernizare şi extindere a reţelelor de apă şi canal. Unul dintre acestea este în curs de derulare în municipiul Brașov și are o valoare de 35 de milioane de euro, din care Primăria Brașov a contribuit cu cofinanțarea de 700.000 de euro. La nivelul întregului județ, Apa a accesat finanțări de aproximativ 240 de milioane de euro, în ultimii zece ani. Compania Apa Brașov vrea să depună un nou proiect de finanțare din fonduri structurale în valoare de 105 milioane de euro prin intermediul Programului Operațional Infrastructură de Mediu, astfel că brașovenii trebuie să se aștepte și la alte majorări de tarife pe viitor, dacă Uniunea Europeană o va impune.

A scăzut consumul de apă

Faţă de anul 2000, când un metru cub de apă rece costa 0,37 de lei, până în 2013, tariful crescuse de unsprezece ori, iar pentru canalizare, preţul urcase de 57 de ori, de la 0,05 lei. Majorarea preţului la apă se reflectă însă şi în consumul braşovenilor. Astfel, conform cifrelor prezentat anul trecut de Compania Apa, consumul mediu al braşovenilor era anul trecut de 100 de litri pe zi, de persoană, respectiv 3 metri cubi pe lună, faţă de 7 – 8 metri cubi pe lună de persoană, cât ar fi în mod normal.

Distribuie articolul: Facebook

Twitter

Email

Listare

